KORT NYT FRA DANMARK

Et dansk hold af studerende vandt for nylig guld i en international forskningskonkurrence for studerende for deres ide om at dyrke mos i rummet. Det skriver Københavns Universitet i en pressemeddelelse.

Projektet 'SpaceMoss' har allerede vækket international bevågenhed, for eksempel i det tyske WIRED.de og i det britisk baserede forskningsmagasin New Scientist.

»Som jeg ser det, påbegyndte vi dette projekt for at (a) have det sjovt og (b) for at lære noget, vi ikke kunne lære fra de almindelige kurser. I de henseender har SpaceMoss været en rungende success,« siger holdmedlem Jophiel Wiis, der læser astrofysik, i pressemeddelelsen.

Annonce:

Det unge forskerhold har genmanipuleret almindeligt mos, så det kan klare langt koldere tempereaturer, end det er vandt til. Mosset har fået et gen fra natsværmere, der får dem til at producere et protein, som stopper dannelsen af iskrystaller.

Det er et skridt på vejen, hvis mosset skal kunne klare turen til Mars, hvor gennemsnitstemperaturen er omkring -55 grader celcius. Holdet har allerede dokumenteret, at det genmanipulerede mos kan klare en nedfrysning ved -20 grader i mindst otte timer.

»Det var enormt tilfredsstillende at se vores antifryse-transformerede mos gro under fluorescensmikroskopet og reagere positivt på temperaturfald,« fortæller holdmedlem Jonas Elsborg, der læser molekylær biomedicin, i pressemeddelelsen.

De studerende vandt guld i to forskellige kategorier i 'World Championship in Synthetic Biology' for studerende under iGEM2015-konferencen, der er udsprunget af det amerikanske Massachusetts Institute of Technology.

Du kan læse mere om SpaceMoss på forskerholdets iGEM2015-præsentationsside.

Læs også

Billeblod sikrer isfri fly og lækker flødeis

Heldig kartoffel er på udflugt i rummet

Ovenstående er udvalgt og resumeret af Videnskab.dk, men redaktionen har ikke udført selvstændig research. Gå til den oprindelige kilde for flere detaljer.

on